Papersnake/gushiwen huggingface dataset:
赵逢源家有妹
王庭圭（宋代）

高门日日掩朱扉，未许倾城捲翠帷。客子眼寒空过市，雪儿歌妙欠新词。

华裾将曳铜驼陌，破帽敢随金马羁。怅望碧天鸿雁影，黄花应不负归期。
送客往夏州
杨凝（唐代）

怜君此去过居延，古塞黄云共渺然。沙阔独行寻马迹，

路迷遥渺戍楼烟。夜投孤店愁吹笛，朝望行尘避控弦。

闻有故交今从骑，何须著论更言钱。
登遵化城楼
赵国华（清代）

虚楼足清暇，夕日忽已曛。断雁入黄叶，远山齐白云。

边城不可见，登眺空殷勤。鼙鼓中原满，秋笳谁忍闻。
受外祠敕
陆游（宋代）

放浪江湖迹已陈，今朝剩喜结衔新。
读骚未敢称名士，拜赐犹应号散人。
归去还骑款段马，醉颠重岸接篱巾。
行行渐近云门寺，愈信人生有宿因。
许道宁松
王安中（宋代）

玉骨巑岏雪作顶，清溪下舞蛟龙影。忽惊发地扶屋极，谁向天公乞刀尺。

道人逸气天云高，韦偃毕宏皆坐超。奔崖断壑皆睥睨，悲风激激星劳劳。

胡为乎挂卿高堂之素壁，许侯笔兴万牛敌。坐来一气回霜秋，四顾满堂皆古色。

老夫卜筑寄云松，屡揖伯鸾携敬通。忽见婆娑眼中物，使我嚼句生天风。

千章奇材卧涧底，公独区区悦其伪。我知金石贯冰霜，便与髯卿同一味。

君不见丹霞大士烧木佛，此老胸中果何物。
属疾在告郡中诸公相继服药戏作病中九客歌
赵鼎臣（宋代）

将军胆气凌秋天，百札曾将一箭穿。倒床忽作儿女眼，悲啼出泪如涌泉。

会稽令尹形悍坚，新买蛾眉费万钱。未容纤腰小回旋，径烦药饵亲调煎。

山阴大夫祖文渊，弯弓射贼口垂涎。壮士亦苦头风偏，河润九里风化传。

坐令丞簿相牵联，请医买药争后先。剡中有宰正鸣弦，携琴忽泛子猷船。

入城卮酒不下咽，但饮柴胡如吸川。沃洲公子黠可怜，斩关夜遁呼不前。

道中挥断九铁鞭，抱病谁复能轻便。铸钱短簿非凛然，捧心欲效西子妍。

青衫从事世所捐，亦遭病鬼相傍缘。戏成嘲语如怪颠，一读坐使沉痾痊。
朝中措
沈瀛（宋代）

东风吹上小桃枝。春色拥旌麾。昨夜三台星见，分明直照姑溪。

昨都禁阙，天颜遥想，应待公归。此去再登黄阁，火城光映沙堤。
送骆起原之新城知县任
刘基（明代）

忆在越王城，与子共翱翔。子实才俊一，举止安且详。

温如春雪消，日照璆琳琅。一别二十年，尘沙翳玄黄。

凄风拉梧桐，霜露摧筼筜。浮云变白黑，各在天一方。

邂逅忽相逢，悲喜交肺肠。故情岂不怀，王事不敢遑。

倏歘复为别，安得不慨慷。西江富文彦，其俗淳以良。

念我别来久，怆悢增感伤。英英江梅花，皎皎晞晴旸。

折以赠子行，侑之以短章。萱草亦巳生，鹤发在高堂。

征鸿渐于逵，擢翮陵八荒。行将仪大廷，鹓凤参颉颃。

陟遐必自迩，永矣莫相忘。
颂古 其二十八
释道颜（宋代）

得入门，在门外。说向人，人不会。更高声，我耳背。
兵部尚书赠司空侍中晏元献公輓词三首
胡宿（宋代）

川岳沦精气，风华丧杰才。
典刑留大雅，文象坼中台。
聚窟香难破，鈞天梦不回。
只应之帝所，鸣玉侍丹台。
咏潇湘八景各一首·潇湘夜雨
刘克庄（宋代）

楚泽秋声早，湘山暮色遥。
偏来短篷上，终夜滴萧萧。
罗汉赞
释大观（宋代）

藕窍藏身，不形一缕。
掀潘风云，泽遍大地。
彼其隐现大小之不同，终莫能逃乎应量之器。
明眼人前，可贱可贵。
题沛上人松月传心小照读卷中方望溪先生文对雨成十四韵
陈浩（清代）

上人人天师，翻经了三藏。能参真实义，一洗庸愚障。

桐城方先生，可否素不妄。颇闻高僧传，结构烦哲匠。

先生既归老，余亦就闲旷。师意独勤勤，杖策时相访。

朝来出锦囊，小现菩提相。松风一何清，水月光宕漾。

妙明不染心，幻影证无上。方耽禅味深，忽骇文澜壮。

恍若韩昌黎，破格赠文畅。感旧增欷歔，抚卷独惆怅。

夜雨声涔涔，添我秋池涨。泼墨洒云烟，为师作供养。
句
元绛（宋代）

陈前舆服同桓傅，拜后金珠有鲁公。
寄丹霞圆音和尚 其一
何绛（明代）

青山西北望，迢遰百重云。知尔安禅处，松风夜夜闻。

月明诸嶂合，泉响数溪分。便欲谢城郭，相随鹿豕群。
修西方十二时 其七
道镜　善导（唐代）

晡时申，急急须持净土因。阗健不能勤念佛，一朝虚作世间尘。
王圣美学士挽歌词
陆佃（宋代）

使君政事与文章，忧患平生亦备尝。资善故人今白发，邯郸一梦已黄粱。

田园倚仗千株橘，花萼飘零一树棠。闻说异书奇字在，不妨分付与诸郎。
吴侍禁绿野亭
米芾（宋代）

楚江倒水天上来，吴山削玉青崔嵬。飞流欲截众峰险，挥手可擘烟云开。

危亭据此揭佳丽，斲出榱桷超层台。凭空直喜纵高举，下瞰愈觉心悠哉。

旷野万顷正入眼，清风四坐无纤埃。浅黛低泼弱柳色，红粉正抹秋莲腮。

好音终日自多兴，美景变态谁能裁。主人与客穷新赏，罗榼更掷神仙杯。

歌珠舞雪不知已，何妨邀月聊徘徊。时来孰肯趣真隐，寄语沮溺无嫌猜。
范宰见寄游草堂谁谓渔盐市之什辄同赋一篇不
林亦之（宋代）

谁谓鱼盐市，乃枉大夫轩。
既登云霞观，更寻薜萝村。
松枝何夹道，萱草况当门。
借问阿谁家，此为故人园。
倚竹坐半日，论诗到初根。
愧无扪虱姿，敢辱辍鸾言。
劳劳青衫客，莽莽红尘奔。
所至有山水，何曾解讨论。
君侯食肉相，杞菊为心魂。
一县固多事，终朝如山樊。
行旌遇佳胜，呼宾罗芳尊。
有此幽寂趣，从容以剸繁。
塞上曲
刘淳初（清代）

路绕炖煌更酒泉，横戈誓欲扫穷边。伤心一片长安月，直向黄河尽处圆。
忠州
项安世（宋代）

耕凿林庐满四山，人家境象极宽閒。
不妨五马云根住，小市孤城自掩关。
惠文编
韩维（宋代）

一编高唱暑中开，习习清风匝地来。金作瓶盘珠就贯，知君亲到宝山回。
伏日陪杭太史陈太仆诸公南华避暑分得山字
汪宪（清代）

三十六鸥飞不还，绿杨依旧倚潺湲。名园避暑娱新节，《大雅》扶轮借小山。

藉甚声名元白在，过从亲故纪群间。倚楼未觉前尘幻，乞得清凉羽扇闲。
胡彦功挽章中间家事少贬遂谢宾客绝馈饷者三
姜特立（宋代）

祖风文采秀儒林，父德幽遐玉有音。
廷尉何妨谢诸客，鸱夷还复致千金。
门前舆马多英贵，架上图书浩古今。
欲识遗芳传不朽，伯喈文字在球琳。
句
释智仁（宋代）

寒声病叶落，晓色冻云开。
舣舟南渡有怀
释宝昙（宋代）

待得潮生已夕阳，药炉无火正凄凉。
傍人笑指黄金骨，夜半应须解放光。
山居杂诗九十首
曹勋（宋代）

春深多夜雨，倦卧得饱听。
穿林乍依微，滴檐已纷竞。
衾寒似落莫，人寂眷闲静。
怡然遂高眠，枕上颇适性。
除夕偶成呈同舍兼简陈仲恕
陈天麟（宋代）

东皇送暖下青都，雪在梅梢半有无。
爆竹旧闻驱罔象，传杯今旧饮屠苏。
暗中石火频过眼，忙裹银丝欲上须。
不解玉堂供帖子，双扉聊与换桃符。
张丽华墓
吴龙翰（宋代）

结绮临春迹已尘，尚馀抔土锁娉婷。
玉颜不及陇头草，岁岁春风吹得青。
次李参政晚春湖上口占十绝
洪咨夔（宋代）

绿阴幕定蔚蓝天，庭户萧然有漏仙。
麦饭熟时蚕百箔，山中啼鸟识丰年。
送汪叔野 其一
谢逸（宋代）

汪子躯干小，劲气横秋霜。累累诸儒中，轩然无老苍。

平生读书功，短檠照夜窗。相从近两年，觉我旧学荒。

为言将远适，随兄泛潇湘。欲濯尘土心，胸怀吞九江。

愿言勉此志，无为忧患伤。待得秋雁飞，寄书来草堂。
避寇仪真六绝句 其一
程俱（宋代）

二纪重来一苇杭，脱身兵火走风霜。安知老境今如此，满眼旌旗两鬓苍。
颂古十二首
释智深（宋代）

古木灵巢鹤梦迷，崑崙白象倒骑归。
鱼鳞水涨舟横岸，羊角风生花落溪。
皇告
何景明（明代）

八月至贵，其日载旸。龙旂既翔，龙幄既张。大小肃肃，乃于郊迎。

既召有众，播告在庭。皇皇恤命，罔不是将。嗟我贵庶，荼苦孰蠲。

既加斧斨，屡罹凶年。眷兹皇仁，如天如春。如草斯植，莫不敷宣。

蠢蠢苗民，浩浩炎边。是俾是承，亦共戴天。黑齿发椎，执弩被毡。

载歌且谣，皇帝万年。
李翰林墓 其一
宋无（元代）

嗜酒傲明时，何因贺监知。承恩金马诏，失意玉环词。

名与三闾并，身将四皓期。匡山有书读，应亦叹归迟。
南乡子（监田渡）
李洪（宋代）

挂席泛安流。细雨斜风到渡头。万叠云鬟真似画，云州。自古诗万几个游。

旌旆去悠悠。别驾无功愧食浮。却忆五湖烟浪里，扁舟。第四桥南云水秋。
金刚随机无尽颂·依法出生分第八
释印肃（宋代）

桃腮笑日红，蝴蝶趁游蜂。
好个归期意，争似竺文公。
登摘星岭
卢襄（宋代）

自知牛斗耳，不奈晚猿何。客鬓愁中老，秋山别后多。

扁舟桃叶渡，夜雨竹枝歌。赖有皋卢碗，时堪战睡魔。
宫词 其八十五
赵佶（宋代）

鼎殿崇新大器安，因时严享至诚殚。零零甘露符昌福，金玉沾濡拭不乾。
【中吕】四换头
未知作者（元代）

清明时候，才子佳人醉玉楼。纷纷花柳，飘飘襟袖。行歌载酒，花老人依旧。
西湖烟岸，莲荡风生六月寒。邻船歌板，诗囊文翰。醉余兴阑，悲有限欢无限。
江湖豪迈，为惜黄花归去来。名无言责，身无俗债。任家私匾窄，但醉里乾坤大。
冲寒乘骑，信步孤山为访梅。溪桥流水，云林斜日。三花五蕊，漏泄了春消
息。两叶眉头，怎锁相思万种愁？从他别后，无心挑绣。这般证候，天知道和天
瘦！从他别后，满眼风光总是愁。实心儿有，须索禁受。为他些证候，迤逗的人
来瘦。
牵肠割肚，一自别来信也无。多情何处？教人思虑。凭栏伫目，空望断遥天
暮。
东墙花月，好景良宵恁记者。低低的说，来时节，明日早些，不志诚随灯灭。
声说不的，满腹离愁诉与谁！负心天识，酩子里输了身起。呆才好看，自做
得不出气。
言盟说誓，岂信闲人讲是非？忘餐失寐，形骸憔悴。猛然间想起，落得声长
吁气。
佳人薄命，懊恼东君忒世情。风流心性，愁成病。知他是怎生？不住口提名
姓。　题情
堪描堪画，鬓绾乌鸦脸衬霞。灯儿直下，揪住了么。可喜的我儿，说一句真
实话。
因咱闲暇，有个人儿来到家。帘儿直下，偷睛抹。牵情的我儿，先打换香罗
帕。
颂古十七首
释道行（宋代）

如何是佛，口是祸门。
一钱不直，卖与买人。
王昭君
徐祯卿（明代）

金装娇玉骢，结束事和戎。独去白龙道，遥将黄鹄同。

紫台留汉月，青冢落边风。万里琵琶曲，流悲入汉宫。
木鹿寺经园
和瑛（清代）

华夏龙蛇外，天西备六书。羌戎刊木鹿，儒墨辨虫鱼。

寺建青鸳古，经驮白马初。何如苍颉字，传到梵王居。
浣溪纱 怀人
曾廉（清代）

一盏寒泉一炷烟。洞滨买个值三钱。难逢美意好神仙。

呼啸秋云穿户出，笑谈明月向人圆。琼楼玉宇记当年。
政在簿书丛中王簿示二诗推案漫述数语
虞俦（宋代）

文书堆案汗如洗，雁鹜满庭声甚喧。
纵有中人来眼底，了无佳思到吟边。
翠眉对我何曾展，白眼逢渠不受怜。
上策从来三十六，就中除有一归田。
韶州岁事十首 其一
何吾驺（明代）

天入阳和景物佳，莺声次第绕新槐。太平消息开帘满，莫向东风话旅怀。
发江浒留别古林丈并呈同社诸公
庞嵩（明代）

苍生已切台端望，白发谁怜岭外游。三教正迷趋圣路，一肩同负救时忧。

粤山社集诸英会，珠海蓬飘一叶舟。肯为分携怅歧路，万山同峙水同流。
观音赞
释可湘（宋代）

声色海中，随波发现。
驾一叶之优昙，开普门之方便。
洛伽山，慈悲岸，
无十万亿国之远。
郊行即事二首 其一
林希逸（宋代）

野店相依门向背，牧童对语岸东西。草枯白见樵成径，木落红东叶入溪。

色有浅深峰远近，影无长短树高低。眼前好句闲收拾，归到书窗却自题。
杂诗绝句十七首
梅尧臣（宋代）

买鱼问水客，始得鲫与鲂。
操刀欲割鳞，跳怒鬐鬣张。
秋江八景 其五 红叶寺
张宁（明代）

澄江练净晃岩扉，霜树萧疏野鸽飞。满地飘风人迹少，夕阳门掩一僧归。
时宰生日乐章七首 其三 回澜章第三
周紫芝（宋代）

岁在昔，时否屯。河阳狩，沧海浑。将惰骄，霸棘分。盗连行，兵蜂屯。

公决策，摭雾雰。丰豕封，群羊奔。佩橐鞬，朝帝阍。奸气詟，圣道尊。

三阶明，万室欢。帝籍功，永不刊。愿寿公兮公永安。
寄题喻叔奇国博郎中园亭二十六咏 其二十四 爱山堂
杨万里（宋代）

诗人性癖爱看山，晓坐堂中夕懒还。只对月山无限好，月山外面八双鬟。
自述二首
邵雍（宋代）

何者堪名席上珍，都缘当日得师真。
是知佚我无如老，惟喜放怀长似春。
得志当为天下事，退居聊作水云身。
胸中一点分明处，不负高天不负人。
再和昌国游洞庭西山诗八首 其五 左神洞
文徵明（明代）

裹粱怀炬探幽玄，稍即唅呀复旷然。荡潏微闻头上浪，光晶别有地中天。

千年何物扃丹刻，一勺怜君负紫泉。莫叹虚酬十年愿，秪应凡骨未能仙。
钓翁
秦韬玉（唐代）

一竿青竹老江隈，荷叶衣裳可自裁。潭定静悬丝影直，

风高斜自浪纹开。朝携轻棹穿云去，暮背寒塘戴月回。

世上无穷嶮巇事，算应难入钓船来。
夏日
陆游（宋代）

例谢门前客，深藏箧里书。
衣穿但重补，饭足不求余。
山溜鸣庭际，藤阴接屋除。
何劳厌三伏，俯仰即秋初。
清明即事
孟浩然（唐代）

帝里重清明，人心自愁思。
车声上路合，柳色东城翠。
花落草齐生，莺飞蝶双戏。
空堂坐相忆，酌茗聊代醉。
诗品二十四则。超诣
司空图（唐代）

匪神之灵，匪机之微。如将白云，清风与归。

远引若至，临之已非。少有道契，终与俗违。

乱山高木，碧苔芳晖。诵之思之，其声愈稀。
和竹坞过曹柘岭
程元凤（宋代）

午鸡喔喔岭头闻，下岭相将日已曛。跨涧小桥斜贴水，悬崖峭壁冷生云。

青帘渐唤新从事，白壁犹存旧墨君。桑柘渐浓麻麦秀，田夫村妇总欣欣。
德庆府城绕以荷池叶楙花繁时环望之红绿无间
曾丰（宋代）

中置金城外玉池，池荷挺拔效芳菲。
叶争以绿环三匝，花逞其红曳四围。
龙国缋人供佛座，蛟宫缝氏献仙衣。
使君未佛且仙去，紫橐朝真红炬归。
自建阳泛舟至建安
李纲（宋代）

一叶轻舠漾碧流，却怜舟子解操舟。急滩乱石疑难渡，短楫轻桡反自由。

去国飘零同泛梗，凌波超忽逐飞鸥。建溪百里才终日，过尽千岩万壑幽。
离筵诉酒
韦庄（唐代）

感君情重惜分离，送我殷勤酒满卮。

不是不能判酩酊，却忧前路酒醒时。
和人古剑
王令（宋代）

安知岁月几经今，传记汗漫不可寻。
得自废墟埋万古，失曾飞可购千金。
客思秋水龙泉冷，士叹中原虎穴深。
好与壮夫同隐约，铁房寒涩壁尘侵。
同邻几原甫谒挺之
韩维（宋代）

河面参差结冻澌，清风不展画船旗。
偶驱羸马知何适，独过长桥问所思。
可喜身闲亲浊酒，未忘心竞是枯棋。
凭君莫唱阳关曲，自觉年来不能悲。
和乐天为张建封侍儿盼盼作仍继五篇 其五
姜特立（宋代）

黄金不惜买蛾眉，拣得如花四五枝。可笑曹瞒空狡狯，西陵作伎一何痴。
偈颂一百零四首
释绍昙（宋代）

大慈苕菷生，倒拈风飒飒。
扫尽大地尘，赵州惊吐舌。
蓦劄相逢大乳峰，殷勤为扫寒岩雪。
拄杖子，爱客情深，
把炎助热。旧破苔钱画断云，
放出寒格南枝北枝，一花两花三四花。
疏影横溪，暗香浮月，
无端尽把春容泄。清不彻恼碎心，
广平似铁。
夜坐
陆游（宋代）

叶尽木无声，天高夜自明。
映窗灯半灭，掠野雁孤征。
瓦裂人间事，云浮身後名。
惟应托长鑱，寂寞送浮生。
赠凤阳王将军时镇平津
王恭（明代）

王将军，凤之雏、骥之子，武弁承家佩金紫。春风早食金琅玕，昨日长鸣渥洼水。

玉帐遥临剑水清，少年白晰又专城。尊前醉墨歌千首，案上军书论五兵。

故园久别临濠路，忽忆先茔感风树。鼎湖龙去凤西飞，扳鳞附翼今何处。

君家叔父爱文章，风流亦羡紫罗囊。须知七叶功名在，应继三槐德业昌。
题河阳太师堂 其二
文彦博（宋代）

河桥洛宅近相望，三月花时日又长。暂整安车来子舍，为吾特启太师堂。
戊辰立春日二首 其二
陆游（宋代）

卧听城门出土牛，罗幡应笑雪蒙头。但须晨起一卮酒，聊洗人蒙千种愁。

处处楼台多侠客，家家船舫待春游。梅花未遍枝南北，定为馀寒得小留。
次韵和孔周翰侍郎洪州绝句十首 其六
郭祥正（宋代）

江云凝雨疾风过，阵马争回万叠波。平地看时真一笑，鹏腾鳌倒欲如何。
赠朱广文
胡润（清代）

别后因贫仕，相逢感索君。官从文字冷，迹与宦情疏。

旅食惊新稻，秋风忆旧蔬。有亲皆白发，对我煮江鱼。
闰九日
杨公远（宋代）

九日重逢恼肺肠，世情底事便炎凉。
今朝有酒还堪醉，不信黄花不复香。
李天瑞论事远谪冬月渡河冰陷而没
王云凤（明代）

眷彼湖中岛，松柏在其端。下有冢累累，行人伤心肝。

流光催人老，坐使彫朱颜。朱门临广陌，大盖纷鸣銮。

珠帘映红烛，清宵歌未残。高堂列钟鼓，胡为独幽閒。

志士怀百忧，十日不一欢。所忧在何事，非为一身安。

志违身亦死，令人坐长叹。不如饮美酒，与众共游般。

游般非吾志，去上首阳山。
周孚与高伯庸同游王氏庵归而闾丘仲诗至因次
董嗣杲（宋代）

寂寞城西寺，重来已素秋。
未霜芳草合，欲雨暮云稠。
浊酒羸方戒，新诗困复休。
翻然会心处，烟径有归牛。
五月葡萄结颗二首 其一
黄省曾（明代）

萦空高架紫藤敷，马乳累累缀碧须。大宛灵根天外得，华林仙碧世间无。

将携稚子尝千颗，更拟山妻酿百壶。却怪直方曾著录，品名何不首龙珠。
经行旧城过宣圣庙欲看石鼓不得入
汪梦斗（宋代）

墙院人家少市声，高槐古柳绿初新。阴云犹阁西山雨，城郭常吹东海尘。

杏颊簪花红照树，虫丝罗巷昼窥人。岐阳石鼓无由见，深锁儒宫碧草春。
哭直方兄二首
汪炎昶（宋代）

到门忽怪不相迎，堂上惊闻有哭声。
始悟已非生死隔，几年来往弟兼兄。
题安国寺
元积中（宋代）

绕县江山翠剪裁，舣舟亭下重徘徊。昔承官乏因曾到，今按刑章得再来。

井邑半迷新巷陌，园林犹认旧亭台。静思三十年前事，恍若邯郸一梦回。
陈倅寄惠四诗用昌黎和裴相韵愧不能当也走笔
曹彦约（宋代）

近来人物眇江东，况也书生责勇功。
痛定却思三策谬，归来犹想万山崇。
谁从荀伯官寮晨，赋入昌黎句法中。
戎事尚多心事少，苦无佳语本酬公。
赠水墨峦上人
赵湘（宋代）

讲余精小笔，深院竹脩脩。
试墨因磨雨，思山忽写秋。
静曾穷鹤趣，高亦近诗流。
更擬缘清思，秋云状沃洲。
书怀
徐孚远（明代）

昔日衣冠今渺茫，岛居一纪又搴裳。移家不惜乡千里，种秫何嫌水一方。

地理未经神禹画，医书应简华佗囊。馀年从此游天外，知是刘郎是阮郎。
携郭生汝冲憩山寺偶题
胡应麟（明代）

信步空王宅，谭心佛子筵。灵花纷宝地，忍草覆金田。

刹影禅关外，钟声梵阁前。一僧头尽白，趺坐不知年。
句
释延寿（宋代）

长时转不停，非义亦非声。
古战场
曹勋（宋代）

烟冥露重霜风号，声悲色惨侵征袍。
据鞍顾名思义盼度沙碛，征横白骨余残烧。
举鞭迟留问田父，彼将欲语先折腰。
泣云畔寇昔据此，老夫父子服弓刀。
将军下令起丘甲，法严势迫无所逃。
攻城夺险数十战，民残兵弊夷枭巢。
当时二子没於阵，老夫幸免甘无聊。
匹夫僭乱起阡陌，祸延千里俱嗷嗷。
官私所杀尽民吏，坐令骨肉相征鏖。
唯余将军封万户，士卒战死埋蓬蒿。
至今野火野昏黑，天阴鬼哭声嘈嘈。
经叶赫废城
玄烨（清代）

断垒生新草，空城尚野花。翠华今日幸，谷口动鸣笳。
上黄漕
章甫（宋代）

汉初曲逆未侯日，穷巷席门谁见收。
固是知人甚难事，悬知同类合相求。
客怀夜雨打破壁，世事春江横钓舟。
为报能文韩吏部，吹嘘籍湜预名流。
寄汶阳田告处士
王禹偁（宋代）

汶水年来涨绿波，先生居此兴如何。
门连别浦闲垂饵，宅枕平如好种莎。
治水共谁言鲧禹，著书空自继丘轲。
可怜垂白无人问，却伴渔翁着钓蓑。
消寒五集曹远老命题拈得清字儗循旧例赋诗分赠二十三首 其八 赠松盦同年
祝廷华（清代）

河间旧门第，嘉荫笏山荣。品格推三杰，才华擅两京。

联辉五星聚，竞爽二难并。苍石诗成帙，佳哉得气清。
韵口山家
萧澥（宋代）

茅屋一区山四围，门前蓣圃带茭池。
儿童似骇儒衣到，两两三三壁缝窥。
陈情奉旨仍许病痊起用感愧之余再次前韵
储巏（明代）

数行浓墨洒天涯，未许为农去国赊。
老病三年南楚艾，春晴二月上林花。
每惭左辖频虚席，已幸西垣不毁麻。
温诏拜看重感激，微躯何以答皇家。
湖上寓居杂咏十四首 其十三
姜夔（宋代）

柳下轩窗枕水开，画船忽载故人来。与君同过西城路，却指烟波独自回。
南乡子（自后圃晚步湖上）
叶梦得（宋代）

小院雨新晴。初听黄鹂第一声。满地绿阴人不到，盈盈。一点孤满尚有情。

却傍水边行。叶底跳鱼浪自惊。日暮小舟何处去，斜横。冲破波痕久未平。
书长干僧房二首 其二
李之仪（宋代）

问讯无尺寸，顺风留岁时。传闻万金积，未叹一生疲。

突兀端可想，高明还此期。他年问初祖，却是宁馨儿。
奉陪李大夫九日龙沙宴会
权德舆（唐代）

龙沙重九会，千骑驻旌旗。水木秋光净，丝桐雅奏迟。
烟芜敛暝色，霜菊发寒姿。今日从公醉，全胜落帽时。
司马温公挽词五首
范祖禹（宋代）

上相经纶日，群生化育中。
初开仁寿域，重立太平功。
海宇还淳俗，朝廷复古风。
英灵在王室，应佑宋无穷。
大报恩寺逢友苍言别
周体观（清代）

正尔未能别，相逢暮景斜。久疏因在客，多病欲辞家。

夜雨洗山骨，残春落涧花。祖衣休早付，待我过栖霞。
招抚峒猺歌
颜得遇（宋代）

率土王民乐陶陶，犬戎亦民今婆娑。
适正人天依中和，日月不老朝山河。
奉陪陆使君长源、裴端公枢春游东西武丘寺
皎然（唐代）

云水夹双刹，遥疑涌平陂。入门见藏山，元化何由窥。

曳组探诡怪，停骢访幽奇。情高气为爽，德暖春亦随。

瑶草自的皪，蕙楼争蔽亏。金精落坏陵，剑彩沈古池。

一览匝天界，中峰步未移。应嘉生公石，列坐援松枝。
寄题致政周洙屯田如诏亭
赵抃（宋代）

诰出义方语，亭更发诏名。为郎拜天宠，有子擅家声。

健羡乡评美，光辉野史荣。綵衣官亦重，门外拥双旌。
题接待院壁
陆游（宋代）

笙歌凄咽离亭晚，回首高城半掩门。
叠叠远山横翠霭，娟娟新掩耿黄昏。
未嫌双橹妨欹枕，自是孤舟易断魂。
遥想柯桥落帆处，隔江微火认渔村。
春秋战国门。虞卿
周昙（唐代）

割地求和国必危，安知坚守绝来思。

年年来伐年年割，割尽邯郸何所之。
六言
陆游（宋代）

壮岁京华羁旅，暮年湖海清狂。
勿倚新知可乐，笑中白刃如霜。
点绛唇 癸酉夏六月五日同河中府官宴白楼
王恽（元代）

倚槛清歌，一声高遏行云住。长河倾注。不煞曦轮暑。燕寝清香，画栋珠帘雨。人何处。一尊绿醑。满眼青山暮。
周臣传论
欧阳修（唐代）

呜呼，作器者，无良材而有良匠；治国者，无能臣而有能君。盖材待匠而成，臣待君而用。故曰：治国譬之于弈，知其用而置得其处者胜，不知其用而置非其处者败。败者临棋注目，终日而劳心，使善弈者视焉，为之易置其处则胜矣。胜者所用，败者之棋也；兴国所用，亡国之臣也。王朴之材，诚可谓能矣。不遇世宗，何所施哉？世宗之时，外事征伐，攻取战胜；内修制度，议刑法，定律历，讲求礼乐之遗文，所用者五代之士也，岂皆愚怯于晋、汉，而材智于周哉？惟知所用尔。

夫乱国之君，常置愚不肖于上，而强其不能，以暴其短恶，置贤智于下，而泯没其材能，使君子、小人皆失其所，而身蹈危亡。治国之君，能置贤知于近，而置愚不肖于远，使君子、小人各适其分，而身享安荣。治乱相去虽远甚，而其所以致之者不多也，反其所置丽已。

呜呼，自古治君少而乱君多，况于五代，士之遇不遇者，可胜叹哉！
休日留园中至暮乃归
陆游（宋代）

尽道官身属太仓，未妨寄傲向林塘。
绿波春涨群鱼乐，清露晨流蔓草香。
闲试名弓来射圃，醉盘骄马出球场。
长城万里知谁许，看镜空悲两鬓霜。
撼庭竹
王诜（宋代）

绰略青梅弄经色。真艳态堪惜。经年费尽东君力。有情先到探经客。无语泣寒香，时暗度瑶席。月下风前空怅望，思携未同摘。画栏倚遍无消息。佳辰乐事再难得。还是夕阳天，空暮云凝碧。
清辉堂
王朝佐（宋代）

古汴寒灰不可温，荧荧孤屿火犹存。
一抔未问长陵土，两字先劳万乘尊。
卓笔有锋兵自弱，投戈无志艺何论。
清辉堂外重回首，谩说旋乾与转坤。
阅江楼记
宋濂（明代）

金陵为帝王之州。自六朝迄于南唐，类皆偏据一方，无以应山川之王气。逮我皇帝，定鼎于兹，始足以当之。由是声教所暨，罔间朔南；存神穆清，与天同体。虽一豫一游，亦可为天下后世法。京城之西北有狮子山，自卢龙蜿蜒而来。长江如虹贯，蟠绕其下。上以其地雄胜，诏建楼于巅，与民同游观之乐。遂锡嘉名为“阅江”云。

登览之顷，万象森列，千载之秘，一旦轩露。岂非天造地设，以俟大一统之君，而开千万世之伟观者欤？当风日清美，法驾幸临，升其崇椒，凭阑遥瞩，必悠然而动遐思。见江汉之朝宗，诸侯之述职，城池之高深，关阨之严固，必曰：“此朕沐风栉雨、战胜攻取之所致也。”中夏之广，益思有以保之。见波涛之浩荡，风帆之上下，番舶接迹而来庭，蛮琛联肩而入贡，必曰：“此朕德绥威服，覃及外内之所及也。”四陲之远，益思所以柔之。见两岸之间、四郊之上，耕人有炙肤皲足之烦，农女有捋桑行馌之勤，必曰：“此朕拔诸水火、而登于衽席者也。”万方之民，益思有以安之。触类而思，不一而足。臣知斯楼之建，皇上所以发舒精神，因物兴感，无不寓其致治之思，奚此阅夫长江而已哉？彼临春、结绮，非弗华矣；齐云、落星，非不高矣。不过乐管弦之淫响，藏燕赵之艳姬。一旋踵间而感慨系之，臣不知其为何说也。

虽然，长江发源岷山，委蛇七千余里而始入海，白涌碧翻，六朝之时，往往倚之为天堑；今则南北一家，视为安流，无所事乎战争矣。然则，果谁之力欤？逢掖之士，有登斯楼而阅斯江者，当思帝德如天，荡荡难名，与神禹疏凿之功同一罔极。忠君报上之心，其有不油然而兴者耶？

臣不敏，奉旨撰记，欲上推宵旰图治之功者，勒诸贞珉。他若留连光景之辞，皆略而不陈，惧亵也。
次韵龚养正病中见寄
范成大（宋代）

衰翁扫轨欲垂车，怪子颓然也向隅。
激水要令风在下，涸泉翻以沫相濡。
瘠肥邈尔自秦越，势利纷然皆耳余。
且复放船来话旧，不妨莲叶卧看书。
春梦
王镃（宋代）

东风敲碎玉阑干，蝴蝶纷飞梦欲残。
翠被压床银烛暗，夜深谁问海棠寒。
诗庄
吴当（元代）

诗人自昔身多穷，云是身穷诗乃工。太白飘零一杯酒，杜陵茅屋随秋风。

君庄采菽不盈掬，仅有新诗千万幅。饥来一字不堪煮，犹是逢人索珠玉。

年少执戟称卫郎，软裘快马双明珰。驱驰玉事出奉诏，西拂弱水东扶桑。

龙光南去冲牛斗，含香曾到扶胥口。云边晓挂洞庭帆，花时夜醉长沙酒。

人间曾见墨淋漓，当时采笔生光辉。千金散尽不自惜，囊中惟喜有新诗。

嗟予岂是能吟者，秋月春花浑漫写。故园菊松已荒芜，两鬓萧萧雪盈把。

君不见相如作赋家四壁，子云草玄宅一区。君庄风月固有馀，不知身世贫何如。
遍地花
晁端礼（宋代）

密约幽欢试思忖。教人又、怎生安隐。算都来、些子精神，诮烦恼、看看瘦损。

也拟待、罗织伊家，图开解、较些可闷。把从前、已往寻思，又无可、教人得恨。
非琼花
方岳（宋代）

旧传琼花无与双，专奇擅美名此邦。
江南清梦入诗夜，安得一念令心降。
去年骑鹤扬州住，斗酒屡眠云雾窗。
月寒雪冷花未吐，正尔俗叶凡株椿。
心期妙处在真实，不假羽节青霓幢。
今春访花吾第一，自折繁枝盛翠缸。
横看倒睨掉头语，前语后赋何其咙。
真珠碎簇玉蝴蝶，直与八仙同一腔。
闻名见面足笑莞，强为花辨几愚蠢。
有如巨贤杂群小，望而可识为奇厖。
忠耶佞耶岂难别，祝鮀不类关龙逢。
试持此论讯后土，谓予不信如长江。
戏答龙泉余尉问禅二小诗
黄庭坚（宋代）

翻头作尾掉枯藤，腊月花开更造冰。
何似清歌倚桃李，一炉沈水醉红灯。
春夜会赤崁城
施景琛（清代）

万家灯火六街尘，漉酒何妨脱角巾。绝似芳园桃李宴，鹿门春色十分匀。
句 其四十
张舜民（宋代）

黄雀知时节，清江足稻粱。
送林户部敬夫出守雷州时敬夫以诗留别 其一
王世贞（明代）

花封上考旋浮沈，粉署陪京更滞淫。晚得郡符聊解摈，可从文苑觅知音。

三刀不独方州梦，十里还成到海吟。莫向雷门疑布鼓，远臣今系圣皇心。
重游石门洞 其二
王十朋（宋代）

谁把银河水，直从天半倾。好流人世去，一洗四维清。
浣溪沙（感别）
刘辰翁（宋代）

点点疏林欲雪天。竹篱斜闭自清妍。为伊憔悴得人怜。

欲与那人携素手，粉香和泪落君前。相逢恨恨总无言。
文宣王及其弟子赞
宋高宗（宋代）

德以充性，行以澡身。
二事在躬，日跻而新。
并驱贤科，得颜与隣。
不幸斯疾，命也莫伸。
丙午初冬得心腹痛疾大下而愈羸耗不支方在告
陆游（宋代）

愔愔四壁空，宛宛一室奥；雨声静更闻，雨气深不到。
下帘设纸屏，篝火支药灶。
勿言此幽陋，足以养衰眊。
颇闻闾里间，比夕多狗盗，游徼无乃阙，鳏寡将孰告？家贫未决去，禄食当念报，卧痾畴敢安，起立掷吾帽！
关山月
冯时行（宋代）

胡笳吹断朔风起，霜结层冰断辽水。
杀气横空月上迟，草色萧瑟边风悲。
万里征夫齐怅望，操兵初入沙场广。
将军樊哙勇敢儿，肉食万里班超相。
天兵乘障驱貔貅，宝剑欲断单于头。
轻生百战百胜罢，塞原积骨谁能收。
至今唯有关山月，乐府声中愁不绝。
赠幕史粹公罢政归钓鳌台
王极（明代）

千古何人耻据鞍，宦情时作碧山看。壮怀报国频开幕，勇退惊人早挂冠。

丛桂宴开春酒绿，薜萝月上钓台寒。溪头剩有桃花发，只恐渔翁卧未安。
丰岁行
张守（宋代）

早禾饱熟收山场，晚禾硕茂青吐芒。五风十雨作丰岁，一饱何以酬苍苍。

牛遭疠疫大半死，挽犁岂誇人力强。妻儿翁媪共耕凿，勤劳有此一稔偿。

人言谷贱三农伤，我喜不乏三军粮。边骑长驱自送死，卒致一怒烦君王。

将军输忠士贾勇，献俘献捷来相望。忍令战士有饥色，努力收敛输太仓。

勿言无以饱妻子，须知饿死胜兵死。
重九过居庸关
杨旦（明代）

叠巘层峦倚晚晴，屹然天设此长城。山连雉堞三关险，烽息狼烟万里清。

何处笑歌酬令节，几人忧乐系苍生。凭高不尽登临兴，南望彤云护帝京。
江上遇雷雨
梅尧臣（宋代）

雷从燕尾来，雨到江心急。
挂帆中路时，望浦前舟入。
声喧釜豆裂，点疾盎蠒立。
荡摇鱼鳖腥，恐惧儿女泣。
稍闻人好语，出顾岸已及。
芦洲有同行，言唁气吸吸。
过凤山高氏以榴实荐酒
张镃（宋代）

湾洄绿处得鸡声，俯槛山宜柳外明。京洛涨尘衣半黑，邯郸炊黍梦曾惊。

榴皮就为翁题好，竹叶能邀我兴成。办此一廛归老计，弄孙相对说春耕。
试问阶前菊五首 其四
胡俨（明代）

试问阶前菊，南阳近若何。花开金布地，叶落翠浮波。

黄发人多寿，华轩客少过。自怜缠末疾，安得起沉疴。
石火篇为萧樵葬母作
刘崧（元代）

石火与草露，人命恒若斯。昨朝言笑坐高堂，奄忽敛衽閟灵輀。

哀歌出中野，浮云惨且驰。邻里来引绋，亲戚各衔悲。

念此柩中人，生存孝其姑。生儿九岁父不顾，此母鞠之劳且劬。

禄养乃弗逮，寿不登百年。仓皇兵戈中，子能负土营坟阡。

送者莫叹息，自古运尽归黄泉，惟有令德名永传。

孟母岂不死，世人至今诵其贤。寄言后来者，视此石火篇。
奉酬忠武李相公见寄
李逢吉（唐代）

直继先朝卫与英，能移孝友作忠贞。剑门失险曾缚虎，

淮水安流缘斩鲸。黄阁碧幢惟是俭，三公二伯未为荣。

惠连忽赠池塘句，又遣羸师破胆惊。
和王道录韵其人尝住茅山 其二
王翰（唐代）

勾曲仙山紫翠浓，茅君出入跨天风。高林卖杏曾教虎，大鼎烧丹乞与龙。

瑶草种成连涧碧，蟠桃看得满林红。何时来问长生诀，还入群羊觅牧童。
秋怀十首以竹药闭深院琴樽开小轩为韵
陆游（宋代）

天镜环千峰，苍翠立云表。
渔舟破浪来，泛泛一叶小。
云门若耶间，迨此素秋杪。
登览不可迟，去若孤鸿矫。
凤皇山吊宋故宫
朱骏声（清代）

回首昆明已劫灰，湖山终古夕阳开。但教师捣黄龙去，那有江阳白雁来。

宝气尽随妖雾散，风声犹送晚潮回。汴京宫阙同禾黍，南渡君臣尽可哀。
生查子
李石（宋代）

今年花发时，燕子双双语。谁与卷珠帘，人在花间住。

明年花发时，燕语人何处。且与寄书来，人往江南去。
偈颂十二首
释如净（宋代）

晷运推移，日南长至。
眼睛里放光，鼻孔里出气。
饱饭快活屙一堆，超过瞿昙亲授记。
寄题黄州德厚有
韩维（宋代）

达命斯顺受，务德其勉修。诚己有要道，兹外非所求。

使君名是有，可谓善自谋。端居若无营，志业日以休。

心端物自正，化行速如邮。野辟岁有获，庭虚讼无留。

民俗兴礼让，闾阎息奸偷。可以报上恩，可以嗣先猷。

倘异于此道，则为是有羞。
依韵酬吴春卿二首其二·松
范仲淹（宋代）

亭亭百尺栋梁身，寂寞云根与涧滨。
寒冒雪霜宁是病，静期风月不须春。
萧萧远韵和于乐，密密清阴意在人。
高节直心时勿伐，千秋为石乃知神。
子胥谢渔父
胡天游(元)（元代）

江有水兮汤汤，我将济兮无梁。
穷途事迫兮心皇皇，俶丈夫兮孰舟孰航。
丈人之德兮非剑何偿，胡为不顾兮乃鼓枻乎沧浪。
噫衔恩誓报兮，之死靡忘。
送元积弟赴淮东总属
楼钥（宋代）

南徐来往饱经过，总饷宾寮入礼罗。
子去幸陪邹湛辈，君今还是伯休那。
金闺通籍时方可，铁瓮名城景最多。
我有净名遗记在，试从万井访维摩。
汴京纪事二十首 其八
刘子翚（宋代）

御路丹花映绿槐，瞳瞳日照五门开。
五皇欲与民同乐，不惜千金筑露台。
春诗十三首 其三 江岸桃花
邓云霄（明代）

草阁桃花绕，时清异避秦。渔郎休更问，此处是通津。
减字木兰花
辛弃疾（宋代）

昨朝官告。一百五年村父老。更莫惊疑。刚道人生七十稀。

使君莫见。恰限华堂开寿宴。问寿如何。百代儿孙拥太婆。
登阊门闲望
白居易（唐代）

阊门四望郁苍苍，始觉州雄土俗强。十万夫家供课税，

五千子弟守封疆。阖闾城碧铺秋草，乌鹊桥红带夕阳。

处处楼前飘管吹，家家门外泊舟航。云埋虎寺山藏色，

月耀娃宫水放光。曾赏钱唐嫌茂苑，今来未敢苦夸张。
古干梅歌
弘历（清代）

槁木中有生意存，恰似一阳来地底。初番花信小寒前，早绽梢地两三蕊。

献春开岁报韶光，玉笑珠辉乃累累。江南诸物都不爱，僧寺瓦盆惊见此。

鉊华洗尽识真梅，邓尉万树皆孙子。凤舸延宾携以来，添作佳谈复尔尔。

温室开花早去年，筛檐暖日明窗纸。南暄北冷固常经，迟速随时惟定理。

于何灿发先江乡，消息诚难问花史。或云去年花有待，南国今仍烂漫矣。

当亦偶然何足奇，聊为濡毫貌形似。
战城南
李白（唐代）

战地何昏昏，战士如群蚁。
气重日轮红，血染蓬蒿紫。
乌乌衔人肉，食闷飞不起。
昨日城上人，今日城下鬼。
旗色如罗星，鼙声殊未已。
妾家夫与儿，俱在鼙声里。
【黄钟】醉花阴
侯正卿（元代）

凉夜厌厌露华冷，天淡淡银河耿耿。秋月浸闲亭，雨过新凉，梧叶雕金井。
【喜迁莺】困腾腾鬓亸鸾钗不欲整，正是更阑人静，强披衣出户闲行。伤情处，故人别后。黯黯愁云锁凤城。心绪哽，新愁易积，旧约难恁。
【出队子】阑干斜凭，强将玉漏听。十分烦恼恰三停，一夜恓惶才二更，暗屈春纤紧数定。
【刮地风】短叹长吁千万声，几时到得天明。被宾鸿唤回离愁兴，雨泪盈盈。天如悬罄，月如明镜。桂影浮，素魄辉，玉盘光静。澄澄万里晴，一缕云生。
【四门子】恰遮了北斗的杓儿柄，这凄凉有四星。望鸳鸯尽老无孤另，乍分飞可惯经。日日疏，迤逦生，逐朝盼望逐日候等。行里焦，梦里惊，心不暂停。
【水仙子】甚识曾，半霎儿他行不至诚。气命儿般看成，心肝般钦敬，倒将人草芥般轻。瞒不过天地神明，说来的咒誓终朝应。亏心神鬼还灵圣，肠欲断泪如倾。
【塞雁儿】牢成，牢成，一句句骂得心疼，据踪迹疏狂似浮萍。山般誓，海样盟，半句儿何曾应？
【神仗儿】他待做临川县令，俺不做卢州小卿。学亚仙、元和，王魁、桂英。心肠心可怜，模样儿堪憎。往常时所事依凭，虽愚滥，可惯经。
【节节高犯】近新来特改的心肠硬，全不问人绣帏帐罗衾剩，接双栖鸳枕共谁并？你纵宝马，跳金鞍，玩玉京，迷恋着良辰媚景。
【挂金索】懵懂心肠，捱不过风流病，短命冤家，断不了疏狂性。第一才郎。俺行失信行，第二佳人，自古多簿幸。
【柳叶儿】冷落了绿苔芳径，寂寞了雾帐云屏，消疏了象板鸾笙，生疏了锦瑟银筝。
【黄钟】锦帏绣幕冷清清，银台画灯碧荧荧。金风乱吹黄叶声，沉烟潜消白玉鼎。槛竹筛酒又醒，塞雁归愁越添，檐马劣梦难成。早是可惯孤眠，则这些最难打挣。
【尾】痛恨西风太簿幸，透窗纱吹来残灯，倒少了个伴人清瘦影。
止酒 其一
屈大均（明代）

止酒因无酒，樽罍久已尘。每从皆醉日，愧作独醒人。

衰白谁能老，清高自得贫。餔糟终未敢，渔父笑灵均。
次韵谢吕君见寄二首
方回（元代）

鄂城未至客湓城，谁识惓惓欲见情。
端肯寄书凭雁足，遥知求友认莺声。
论心政愿投胶漆，临路良难渡水罌。
江海一生今老矣，待来重结岁寒盟。
简常次立一首
苏籀（宋代）

文章尘粃懒详论，吏术粗芜昧旧闻。
钝惫康庄输轶步，精强省寺称公孙。
咨吁国计神资略，嚄唶戎容壮扞藩。
咄咄书痴公事閒，蝉鸣官柳梦余魂。
裴庶子除太仆卿因贺
罗隐（唐代）

楚珪班序未为轻，莫惜良途副圣明。宫省旧推皇甫谧，

寺曹今圣夏侯婴。秩随科第临时贵，官逐簪裾到处清。

应笑马安虚巧宦，四回迁转始为卿。
石菖蒲
曾几（宋代）

窗明几净室空虚，尽道幽人一事无。
莫道幽人无一事，汲泉承露养菖蒲。
花县霞觞八景为王明府赋 其七 箨山献瑞
李孙宸（明代）

凤凰有至性，非竹实不食。灵文衔九苞，出为邦家瑞。

寂寥高冈后，竹山显灵异。乃发明王梦，览德而下视。

谁道王风遥，请看凤鸟至。
刁景纯席上和谢生二首
苏轼（宋代）

误入仙人碧玉壶，一欢那复问亲疏。
杯盘狼藉吾何敢，车骑雍容子甚都。
此夜新声闻北里，他年故事纪南徐。
欲穷风月三千界，愿化人天百忆躯。

纵饮谁能问挈壶，不知门外晓星疏。
绮罗胜事齐三阁，宾主谈锋敌两都。
榻畔烟花尝叹杜，海中童丱尚追徐。
毋多酌我公须听，醉後粗狂胆满躯。
偈颂六十八首
释法薰（宋代）

乾峰锦包特石，云门铁裹泥团。
筑著磕著，言端语端。
不是任公子，徒劳话钓竿。
新桃行
张籍（唐代）

桃生叶婆娑，枝叶四向多。高未出墙颠，蒿苋相凌摩。

植之三年馀，今年初试花。秋来已成实，其阴良已嘉。

青蝉不来鸣，安得迅羽过。常恶牵丝虫，蒙幂成网罗。

顾托戏儿童，勿折吾柔柯。明年结其实，磊磊充汝家。
和梅挚北池十咏
蒋堂（宋代）

池上有虚阁，翚檐迅若翔。
百壶多盛集，四座仰惟良。
藓印文綦绿，莲依桂楫香。
何由陪啸咏，敷袵纳微凉。
登慈云阁
陈著（宋代）

徜徉古梵宫，如坐画图中。
峰碍半山日，阁来三面风。
静观知物变，老话入僧空。
莫讶搀门户，吾今已秃翁。
对雨赠李主簿、高秀才
韦应物（唐代）

逦迤曙云薄，散漫东风来。青山满春野，微雨洒轻埃。

吏局劳佳士，宾筵得上才。终朝狎文墨，高兴共徘徊。
闻济妙高为善净攘其居兼简杨守慈湖 其一
释居简（宋代）

俗习翻新样，民生先故吾。缁云忘揖逊，何处有廉隅。

戛戛难穷鼠，纷纷莫辨乌。多应风化首，坐啸答歌襦。
朝簪
王禹偁（宋代）

一戴朝簪已十年，半居谪宦半荣迁。
壮心无复思行道，病眼唯堪学坐禅。
醉谢陶公长欠酒，俸惭吾祖不言钱。
白头郎署成何事，见拟休官自种田。
送僧之安南
贯休（唐代）

安南千万里，师去趣何长。鬓有炎州雪，心为异国香。

退牙山象恶，过海布帆荒。早作归吴计，无忘父母乡。
讯鞫有閒呈德夫
韦骧（宋代）

同时锁深院，轮日直寒厅。所得期无喜，忘情在不经。

桃心随雨碎，柳眼向人青。早晚连镳去，春郊约罄瓶。

案积云堆影，庭虚谷应声。榜笞非所事，杖履有馀清。

静径牵情数，芳林照眼明。相逢得佳侣，尤足慰营营。
句
高似孙（宋代）

近涧取白水，初篘烹石蟹。
淮南歌
刘致（元代）

甓社湖中出明月，斯须千山万山白。烛龙驰影不敢眠，淮上风山黯无色。

鼪鼯起啼鳅鳝舞，荷风惊涛战南浦。湖天无光湖水立，夜半行空洒飞雨。

东方摇摇天欲曙，毕逋啼老扶桑树。淮天幽幽澹空素，老蚌潜辉寂无处。
雨后望西山
高拱（明代）

雨过西山半绿苔，烟岚硉兀翠屏开。归云欲逐层峰动，返照疑从叠巘来。

袅袅晴光摇草树，葱葱远色入楼台。望中遥识盘龙处，王气氤氲锁碧隈。
六月十四夜久雨新霁见月极佳坐观万堂中收拾
舒岳祥（宋代）

久雨新霁如发蒙，嫩月出海来屋东。
开轩静听百虫语，清光入沼翻帘栊。
白日劳劳生万事，不如淡月含冥蒙。
收心展体且高枕，合眼不管东方红。
我缘居贫得清省，晏起一粥黄昏钟。
更深一顿白汤饼，坐送落月沉西峰。
眼昏灯下不看字，与书相忘如不逢。
渐收少年辟谷效，养取眼力成方瞳。
处寿此法颇简易，有能修之神气弃。
临役多忧刘正仲，少忍一月毋匆匆。
公子
胡宿（宋代）

北第当衢戟有衣，巾帷鲜媚仆如犀。万钱供箸鸣钟沸，三组垂腰佩玉低。

座上赋鹦穷处士，楼前盘马小征西。去天尺五城南路，此去青云别有梯。
南村杂赋（六首）
陶宗仪（明代）

草径牛羊熟，云林鸟雀驯。
九峰三可揽，一室四无邻。
世治方为乐，身安岂厌贫。
凉风北窗下，未让葛天民。
十六日伏睹明堂礼成圣驾恭谢太一宫小臣敬成
苏泂（宋代）

黄门驰马去如云，末后椒房驾玉轮。
惊起秋风无处避，变成三月万花春。
富平少候
李商隐（唐代）

七国三边未到忧，
十三身袭富平候。
不收金弹抛林外，
却惜银平在井头。
彩树转灯珠错落，
绣檀回枕玉雕锼。
当关不报侵晨客，
新得佳人字莫愁。
水调歌头·细数十年梦
王质（宋代）

细数十年梦，十处过中秋。今年清梦，还在黄鹤旧楼头。老子个中不浅，此会天教重见，今古一南楼。星汉淡无色，玉锦倚空浮。

带秦烟，萦楚雾，熨江流。关河离合南北，依旧照清愁。相见姮娥冷笑，笑我归来霜鬓，空敝黑貂裘。把酒问清影，肯去伴沧洲。
长相思
吴保初（清代）

生别离，死别离。见面何如不见宜。伤心人不知。

惜花枝，折花枝。莫待无花空折枝。花开能几时。
赠妓茂英
洛中举子（唐代）

忆昔当初过柳楼，茂英年小尚娇羞。隔窗未省闻高语，

对镜曾窥学上头。一别中原俱老大，再来南国见风流。

弹弦酌酒话前事，零落碧云生暮愁。
卜算子（元夜观灯）
廖行之（宋代）

云破露新晴，月上输清气。最是江城有底佳，灯火人烟沸。

行乐尽欢娱，眼界尤妍媚。多少江滨解佩人，邂逅无穷意。
五杂组 其二
孔平仲（宋代）

五杂组，封社土。往复来，使辽虏。不获已，拜阳虎。
为云壑题雪友墨梅
蓝仁（明代）

欧阳笔下开冰雪，竹外横斜见一枝。庾岭独怜春色早，罗浮相忆月明时。

山间自伴幽人隐，林下长歌处士诗。老我岁寒频对此，白云幽壑共心期。
句 其十五
王安中（宋代）

八桂西南天一握，重江今古水双流。
诸公送行分韵得驱字
李弥逊（宋代）

儒生自信一束书，持以游世触事迂。
十步倒行一步立，公家不辨私家臞。
壮无早计老更拙，宜去不去饥所驱。
春风力回俗士驾，政恐猿鹤讥逃逋。
灯前酌酒赖公等，一笔未彻还送予。
飞接双翼送好语，似欲挽我联冠裾。
那知物理有不可，欲置万里笞黔驴。
人言此云无此雨，安用吻舌劳分疏。
筠山如盘溪如愚，区有反芋水有鱼。
颉羹赤脚踏长须，醉步密竹交相扶。
绝知君家一事无，肯为老翁聊巾车。
古人命驾成斯须，已催小槽压真珠。
翠微山居诗 其十九
释冲邈（宋代）

人生在世急如风，昨夜今朝事不同。不信但看桃李树，花开能得几时红。
次韵翰林周尧佐先生咏雪禁体 其八
童轩（明代）

结阵凝团乱拂衣，即看突兀碍林扉。金牛去后埋空岭，黄鹤飞来失钓矶。

几处笙歌方沸郁，数村烟火正依稀。蹇驴破帽长安客，日暮冲寒尚未归。
春秋战国门。孙叔敖
周昙（唐代）

童稚逢蛇叹不祥，虑悲来者为埋藏。

是知阳报由阴施，天爵昭然契日彰。
赠远人送蒋道林郎归湖湘八章
霍与瑕（明代）

荷之华，在彼中泽。我赠远人，言采其萚。

荷之华，在水一方。我赠远人，言采其英。

荷之华，在彼中洲。我赠远人，以歌以游。

以歌以游，泛舟中流。逝者如斯，若之何其休。

以游以歌，泛舟中河。今者不采莲，秋风且多。

江门之荷，而今灿灿。外直中通，不支不蔓。谁其采之，绿江不远。

甘泉之荷，江门之㵝。五湖烟深，六桥月霁。谁其采之，愿与子偕逝。

沅湘之水，其流泱泱。叶渚花汀，馥郁芬芳。昔有美人，制荷之裳。

饮荷之露，飧荷之英。来此明都，予浥其光。言旋言归，于今七霜。

虽则七霜，何日之能忘。于嗟乎，折荷花以赠远人，起予心之怀将。
集英殿考试酬唱 其一
黄裳（宋代）

玉皇亲自策才猷，谁作灵鳌上钓钩。俊思内窥天问邃，韶光中看御香浮。

尚怀献艺趋前列，何幸持衡缀上流。欲向鸾舆心未放，更须银烛始回头。
泽侍者参随硖山琛老觅语
释居简（宋代）

硖山一关无锁钥，从门入者踏不著。若是行家上上流，肯向那边轻著脚。

泽禅已是失照顾，不觉全身在里许。莫嫌里许寂寥生，记取硖山最初句。
谒金门（重午）
韩元吉（宋代）

幽槛暑。又是一年重午。猎猎风蒲吹翠羽。楚天梅熟雨。

往事潇湘南浦。魂断画船箫鼓。双叶石榴红半吐。倩君聊寄与。
刘聚卿属题枕雷图
郑孝胥（清代）

忽雷流传千馀年，大小二器归此阁。楚园好事继燕庭，铁崖东塘不寂寞。

前有花坡后瑞山，解操唐音听者愕。畏庐复为写此卷，殷勤不惮再三作。

宜春堂中劝我酒，宣统三年事如昨。忽然梦觉今何世，遗老江湖各零落。

怪君风流殊不减，犹能出国责前诺。当时已有万种哀，欲写辄成数日恶。

兴亡过眼更何如，忍倩琵琶转弦索。名流纷纷竞绮语，谁倚新声续梦鹤。

莫誇尤物留佳话，且伴残年专一壑。猛看题字绝惊嗟，震耳波涛啸蛟鳄。
题阶弟小竹里馆诗后
俞庆曾（清代）

慢向西窗感鬓丝，墨花开到谢家池。羡君生有空灵笔，湖海风涛腕底诗。

轮蹄三度走燕南，遮莫骊珠颔下探。壁有龙泉犹待价，夜深风雨啸江潭。

因风柳絮愧虚名，青草池塘梦里生。鹤静琴寒诗一卷，称他修竹月三更。
寻司勋李郎中不遇
钱起（唐代）

知己知音同舍郎，如何咫尺阻清扬。每恨蒹葭傍芳树，

多惭新燕入华堂。重花不隔陈蕃榻，修竹能深夫子墙。

唯有早朝趋凤阁，朝时怜羽接鸳行。
偈颂一百六十首
释宗杲（宋代）

百二十日夏，日日无空缺。
露柱带神通，灯笼呈丑拙。
彻不彻，却来棒头为汝决。
苦热
刘攽（宋代）

南方炎德非寻常，六月高下俱探汤。羲和未息不可避，寒门安在徒相望。

苦怜万物暍且死，反顾一身困在床。愿呼快雨洗六合，径驭微风周八荒。
虎丘寺
苏轼（宋代）

入门无平田，石路穿细岭。
阴风生涧壑，古木翳潭井。
湛卢谁复生，秋水光耿耿。
铁花秀岩壁，杀气噤蛙黾。
幽幽生公堂，左右立顽矿。
当年或未信，异类服精猛。
胡为百岁后，仙鬼互驰骋。
窈然留新诗，读者为悲哽。
东轩有佳致，云水丽千顷。
熙熙览生物，春意颇凄冷。
我来属无事，暖日相与永。
喜鹊翻初旦，愁鸢蹲落景。
坐生渔樵还，新月溪上影。
悟彼良自咍，归田行可请。
逍遥楼席上赠张邦达教授，张癸未省闱门生也
范成大（宋代）

畴昔金门看选贤，一星终矣半英躔。
谁怜蛮府清池句，不著南英捷径鞭。
作者七人茅瘴地，肃霜九月菊残天。
浮生聚散如风雨，同倚东楼岂偶然。
潭溪十咏·海棠洲
刘子翚（宋代）

煌煌海棠洲，锦树临清湾。
常恨湾头风，吹花走潺湲。
潺湲去不息，花亦无由还。
失调名
佚名（宋代）

烛暗时酒醒，原来又是梦里。
和季弟韵二十首
刘克庄（宋代）

几欲乘桴泛淼茫，世间讵着次公狂。
幸无珠可分房老，安得钱公遗窟郎。
直笔今谁书汉晋，巍冠昔谩讲虞唐。
那知豀上垂纶叟，曾导龙绡辇出房。
崇山郡
裴夷直（唐代）

地尽炎荒瘴海头，圣朝今又放驩兜。

交州已在南天外，更过交州四五州。
饯义宁知县利原厚
陈琏（明代）

人生重离别，君去何匆匆。携手上河梁，绮筵散香风。

波荡鸭头绿，花开腥血红。诗题青玉案，酒泛玻璃钟。

莫辞花下醉，明日各西东。
念奴娇·自填曲子
刘克庄（宋代）

自填曲子，自歌之、岂是行家官样。眼瞎背驼方引去，羞杀陈抟种放。摺起残编，寄声太乙，不必烦藜杖。陈人束阁，让他来者居上。

安乐值几多钱，且幅巾绦褐，准云台象。长扇矮壶山南北，忘却晓随天仗。六逸七贤，五更三老，元不论资望。香山误矢，渔翁何减为相。
游钟山开善寺诗
徐伯阳（南北朝）

聊追邺城友，躧步出兰宫。法侣殊人世，天花异俗中。

鸟声不测处，松吟未觉风。此时超爱网，还复洗尘蒙。
送狄道训导李南峰掌教清水
杨继盛（明代）

七载青毡多士服，九重紫诏五云开。熙城桃李含春雨，渭水鱼云惊夜雷。

怅望德星辞壁野，相思明月照秦台。弦歌漫奏别离调，衰柳西风无限哀。
蝴蝶洞
王铎（明代）

庄周已与蝶俱飞，说着遗衣事可疑。
只怪山中蝴蝶洞，仙家四季总春时。
凤楼春
欧阳炯（唐代）

凤髻绿云丛，深掩房栊。锦书通，梦中相见觉来慵。

匀面泪，脸珠融。因想玉郎何处去，对淑景谁同¤

小楼中，春思无穷。倚阑凝望，暗牵愁绪，柳花飞起东风。

斜日照帘，罗幌香冷粉屏空。海棠零落，莺语残红。
悟道诗
佚名（宋代）

尽日寻春不见春，芒鞋踏遍陇头云。
归来笑拈梅花嗅，春在枝头已十分。
赐禁中所种稻米
宋祁（宋代）

中天铜雀长鸣罢，清籞滮池告稔初。刈敛方从弄田出，颁分更稔导官馀。

霜茎矗秀纡宸玩，玉粒凝甘剩禁储。惭愧有年君赐厚，等閒欹枕梦为鱼。
寿南宗东岩四首
王迈（宋代）

公是昆台紫府仙，中间一念随尘缘。
小猿驿口霜生甑，白鹤岩前月满船。
诗太迫人清似水，琴真知我真如弦。
年来族老晨昨副省长，独鲁灵光向岿然。
登郡城西楼
岑徵（明代）

黄尘捲地咽笳声，独上危楼百感生。象郡西来千嶂合，虎门东去大江平。

秦云犹傍任嚣冢，汉日长悬陆贾城。十载离忧将寄远，芳洲谁与采兰蘅。
僦居小室之西有隙地不满十步新岁后稍暖每开户春色斗进戏名其户曰嬉春因为此诗
张耒（宋代）

苍苍老桧已消雪，冉冉烟芜欲斗妍。围得青春数亩地，断将平斗一方天。

春风入户如相觅，新月低窗最可怜。老子婆娑便终日，一壶春酒与周旋。
许子厚约游石湖余以事沮诗以谢之
史鉴（明代）

杭州擅西湖，烟花瀰漫天下无。石湖在吴苑，佳丽亦足雄吾苏。

青山巃嵷抱湖涘，吴台越城两荒址。紫薇舍人天上归，乞得天书贲湖水。

湖水东西流，世人相续游。古人不可见，今人来不休。

古人今人日更改，湖上青山镇长在。梵宇琳宫几废兴，湖波依旧东流海。

许君约客为春游，绣被锦帆青翰舟。攀岩践穴肆探讨，□洄击汰相夷猷。

山岚湖渌可手掬，大笑拂入杯中浮。举杯仰天作鲸吸，沃溉胃肾资冥搜。

时时得句辄呕出，锦囊错落骊珠投。暮归列炬照湖上，水波涌沸鱼龙泅。

蹇余汲汲尘中走，与约谁知此言负。想像清欢寤寐间，侧身西望长搔首。

作诗聊寓不平鸣，有命重游尚须后。
叔存侄伯仲拉登平盖观
程公许（宋代）

彭模来往无虚岁，平度山缠一度游。
卜宅旧传杨蜀郡，题诗宛在薛嘉州。
江云杳蔼吞天远，松槛萧寒唤客留。
欲与殊庭追古意，略须桃杏植岩幽。
也适轩写怀和水村冢宰
顾清（明代）

达人任真性，于世鲜求馀。山林与城市，所在靡絷拘。

孔明南阳日，栖止一草庐。及当将相权，艺桑不千株。

走也林壑士，尘途失东隅。方将策驽蹇，而与飞黄俱。

长夏平津馆，文酒共清娱。投之金玉章，重以来禽书。

一吟消暑溽，再玩忘时虞。飞云当我前，不去两踟蹰。

缅怀清池曲，水华应遍舒。馀欢似许续，将子问何如。
初九日夜月下闻蛙此物得水悦乐故鸣心事与农
舒岳祥（宋代）

平田展明湖，密林含宿雾。
整冠对明月，天眼实汝顾。
那敢醉謼号，袒跣纵箕踞。
清心听鸣蛙，胜与俗子语。
青秧插已齐，决瘊沟底度。
忧乐在晴雨，将非为私故。
斯言乃知音，旁人自不喻。
侠兹适无事，泯然离好恶。
坐久天西倾，汝鸣余睡去。
送郝校书从事相州
王禹偁（宋代）

提笔从戎别帝乡，官清兼领校书郎。
将军幕下红莲媚，诗客袖中丹桂香。
吟倚旌旗春过雨，醉听刁斗夜含霜。
金台莫作多时计，非久应归振鹭行。
继朱叔谦所寄韵
杨冠卿（宋代）

湖海三十载，穷观未见书。
文章耻沿袭，体制薄浮虚。
老去情怀恶，生平习气除。
交亲应笑我，术业废三余。
感怀
柯鸿年（清代）

萧萧白发日盈头，镜里相看只自怜。乱世有怀惟傀垒，余生无恙似神仙。

诗文妙处多真境，阅历深时已暮年。久矣潜心独我见，尽将万事付天然。
次韵郑佥判
方岳（宋代）

不论山北与山南，是处移将竹两三。
亦爱村深工部屋，尚嫌门对相公潭。
夕阳归鸟占花坞，山雨饭牛规草庵。
口挂壁从生白醭，是中除酒百无堪。
蜜果
唐庚（宋代）

臣闻失旦鸡，已晓犹强鸣。书生坐口穷，抵死输血诚。

岭南贡蜜果，海道趋彤庭。黄蜂乐受职，紫凤助扬舲。

忠勤虽云至，思虑良未精。由来瘴疠乡，不识霜雪清。

土风不待讲，气象昏如酲。粳稻粳稻热，水泉水泉腥。

而况野果实，岂足奉圣明。未论体性殊，已觉面目生。

食之倘有补，劳者甘如饧。政恐无裨益，所出非和平。

上林宁少此，下箸安可轻。轩辕尝百毒，上古杂神灵。

武王嗜鲍鱼，几谏仗老成。刍荛复何有，葵藿但自倾。
课子二首 其一
娄坚（明代）

镜里颜添老，尘中虑渐轻。青袍宁再误，绿酒尚关情。

抱瓮慵朝汲，荷蓑难自耕。诗书仍课子，吾计且儒生。
句
贾收（宋代）

洄洄流水抱横塘，兰芷无风也自香。
丙戍元日漫兴时年七十起用杜句 其四
成鹫（清代）

人生七十古来稀，紧系匏瓜泯是非。碓嘴閒花惭我老，井头遗李待谁饥。

霓裳懒就三台舞，玉匣重缄太古徽。倚杖柴门看云物，一声啼鸟又斜晖。
颂古三十三首
释师观（宋代）

来说是非者，便是是非人。
诚哉是言也，弄物不知名。
白燕庵
王图炳（清代）

虾菜飘零范蠡船，幅巾短杖自悠然。柴桑归及元兴日，《同谷歌》成天宝年。

流水桃花何处问，春风燕子至今怜。隔村隐隐精蓝结，知是当时已解禅。
陪致政开府太师留守相公致内翰燕集辄歌盛美
司马光（宋代）

东阁延髦士，西都守别宫。
不忘如卫武，难老似僖公。
位貌今虽远，官僚旧忝同。
开怀尽卮酒，足以厚时风。
克鲁伦河上流雨后草生
玄烨（清代）

晚从岸曲驻前旌，雨歇行营草怒生。一望青青河上色，平芜共听马嘶声。
送叶秀才
王初（唐代）

快骑璁珑刻玉羁，河梁返照上征衣。层冰春近蟠龙起，

九泽云闲独鹤飞。行想北山清梦断，重游西洛故人稀。

汉庭狗监深知己，有日前驱负弩归。
罗浮飞云顶午夜听泉 其五
释今无（明代）

漫撒珍珠落绮罗，如今金谷恐无多。天边若得同流水，牛女经秋莫渡河。
题外兄毛国器壁
林季仲（宋代）

尊酒相逢海一涯，娟娟妙月照人衣。
重来时节君须记，流水桃花鱼正肥。
捲烟阁
释显万（宋代）

僧屋数椽巢木末，风烟日与翠俱浮。自无俗物败人意，况有春江拍岸流。

艇子得鱼归别浦，凫雏傍母睡芳洲。夜晴兔月摩云角，翻作广寒宫殿秋。
何内翰招宴获闻声伎之盛作三绝句 其一
皇甫汸（明代）

房中乐自旧京传，促柱轻调慢拂弦。曲罢周郎那得顾，但闻馀响绕灯前。
送淳于温其
吕陶（宋代）

五陵豪客揽归鞍，行矣休嗟蜀道难。世治不须专将阃，才雄自可陟诗坛。

虎符金印亨途在，夜笛秋琴逸气安。至宝投人犹按剑，慎将骚雅载毫端。
岳阳楼晚眺即事叠韵四首
高善濂（宋代）

无聊凭眺目西斜，替恨成啼集暮鸦。
远树云中浮墨障，游鱼镜底去菱花。
临高每忆登楼赋，遣兴还尝觅句茶。
到处羁愁多瑟缩，何如烟浦钓人家。
吴国博未五十致仕归蕲州
刘攽（宋代）

名宦于身甚纆徽，白头青紫莫言归。曼容自以微官去，蘧瑗应知过事非。

笛竹满山经夏冷，江鱼如玉向秋肥。避喧不厌尘纷远，何况孤城人迹稀。
宿大坪庄
林占梅（清代）

山村休息早，落日掩荆扉。吠犬穿篱过，流萤绕砌飞。

林烟看羃䍥，野火辨依稀。独坐欢情少，孤吟逸趣违。

月昏迷远树，露重湿单衣。吩咐行厨设，朝晴蹋翠微。
制司请都大会食
孙应时（宋代）

绣衣人物冠诸台，玉帐元戎万里来。
同为西川增气象，何妨北海试尊罍。
休辞臈酒十分醉，要唤春风一夜回。
天上德星何处聚，应从井络向三台。
衢州试院次韵盛当时官长宠示二绝句 其二
廖刚（宋代）

挥麈论天幸此同，酒杯共笑夜炉红。共须速了公家事，相逐西湖泛暖风。
寄倪元镇六首 其一
王畦（元代）

至人无复事存亡，睡足身犹在华阳。何似江乡老迂客，终朝散发对炉香。
征西大将军京陵王公会射堂皇太子见命作此诗
陆云（魏晋）

祝融御节。
火正缉熙。
凯风徘徊。
万物欣时。
秩秩初筵。
薄言在兹。
嘉福介祜。
万寿无期。
和灵隐蒲庵长寄二律 其二
刘崧（元代）

华发飘萧六十年，閒居鱼鸟亦仙仙。开园未种千头橘，入洞初寻九眼泉。

幸可自酬沽酒价，喜无人送买山钱。何时乘月过灵隐，同泛秋风鉴曲船。
曲江秋望
师拓（金朝）

山远嶂重出，野平天四围。凉风芡实坼，久雨藕花肥。

水阔渔舟小，天长去鸟微。紫蒲行处有，采采莫盈衣。
关山雪
宋构（宋代）

关山雪，关山雪，远接洮西千里白。
试登陇首瞰八荒，表里高低都一色。
日高融液流车辙，冻作坚冰敲不裂。
早晚春风动地来，消尽寒威百花发。
金鸡晓霞
金鸣凤（清代）

金鸡旭照气氤氲，片片晴霞布彩纹。万里沧波联锦绮，乾坤五色绘奇文。
戏题出猎图
孙伟（明代）

朔风萧萧雁门道，边色寒苍动枯草。白草无边杀气高，云中射猎鸡鸣早。

雕弓一声垄水闻，箭带清哀雁落云。狂卢闪袭黄龙碛，狐儿横奔血路分。

解裘下马平原立，掠地苍鹰羽毛湿。燕姬一曲阴山歌，叵罗满注羊酥汁。

蒲萄痛饮乐无涯，归来猎猎西风旗。明驼独峰载鲜获，他他藉藉纷追随。

鞍马为家射猎田，贺兰山外焉支前。但令苍鹿黄羊壮，即是三秋大有年。
挽潘德夫左司 其四
孙应时（宋代）

结发钦前辈，风流日渺然。从今我邻邑，不见此癯仙。

揽辔范清诏，分符黄颍川。江湖终白首，那得尽公贤。
闻故园近日消息伤乱忧家杂成五首 其五
李慈铭（清代）

细弱全家累，辛勤仰母慈。梦中怜病弟，乱里念孤儿。

多难惊心惯，穷居得信迟。侧身无处所，流涕太平时。
满江红
蔡伸（宋代）

人倚金铺，颦翠黛、盈盈堕睫。话别处、留连无计，语娇声咽。十幅云帆风力满，一川烟暝波光阔。但回首、极目望高城，弹清血。

并兰舟，停画楫。曾共醉，津亭月。销魂处，今夜月圆人缺。楚岫云归空怅望，汉皋珮解成轻别。最苦是、拍塞满怀愁，无人说。
蝶
罗隐（唐代）

汉王刀笔精，写尔逼天生。舞巧何妨急，飞高所恨轻。

野田黄雀虑，山馆主人情。此物那堪作，庄周梦不成。
登滕王阁步丘琼山南昌第一楼之韵三首 其一
郭之奇（明代）

胜迹虽非旧，风流未忍休。文心回代劫，江影落春秋。

水自东流去，客为南浦留。愁人方岁暮，怀古一登楼。
钟山夜月
释道潜（宋代）

万壑千岩夜未央，月华松色共苍苍。上方已觉无人语，金殿谁焚柏子香。
临江仙·庭院深深深几许
李清照（宋代）

欧阳公作《蝶恋花》，有“深深深几许”之句，予酷爱之。用其语作“庭院深深”数阕，其声即旧《临江仙》也。

庭院深深深几许？云窗雾阁常扃。柳梢梅萼渐分明。春归秣陵树，人老建康城。
感月吟风多少事，如今老去无成。谁怜憔悴更凋零。试灯无意思，踏雪没心情。(试灯无意思，踏雪没心情 一作：灯花空结蕊，离别共伤情)
游玉芝观
李群玉（唐代）

寻仙向玉清，独倚雪初晴。木落寒郊迥，烟开叠嶂明。

片云盘鹤影，孤磬杂松声。且共探玄理，归途月未生。
平陵老将（此以下诗皆集外补遗）
韦庄（唐代）

白羽金仆姑，腰悬双辘轳。前年葱岭北，独战云中胡。

匹马塞垣老，一身如鸟孤。归来辞第宅，却占平陵居。
丑奴儿·和铅山陈簿韵
辛弃疾（宋代）

鹅湖山下长亭路，明月临关。 明月临关。几阵西风落叶干。

新词谁解裁冰雪，笔墨生寒。 笔墨生寒。曾说离愁千万般。
白鹿洞别诸生
李梦阳（明代）

东南自有匡庐山，遂与天地增篱卫。
山根插入彭蠡湖，峥嵘背杀三江势。
地因人胜古有语，於乎万物随兴废。
学馆林宫客不栖，千岩万壑堪流涕。
文采昔贤今尚存，讲堂寂寞对松门。
松门桂华秋月圆，拄杖高寻万古源。
梅岭古色照石镜，扶桑丹霞迎我轩。
绝顶坐歌霜月静，石潭洗足芝草繁。
更有冠者五六人，峭崖穷嶂同攀搴。
草行有时闻过虎，旦暮时复啼清猿。
我今胡为公务牵，蟋蟀在户难久延。
出山车马走相送，落日遂上鄱阳船。
生徒绻恋集涯浒，孤帆月照仍留连。
情深过厚亦其礼，谫薄窃劳诸贤。
明朝伐鼓凌浩荡，五峰双剑生秋烟。